KIRJALLINEN KYSYMYS P-0203/01 esittäjä(t): Gabriele Stauner (PPE-DE) komissiolle. Luottamuksellisten tietojen saatavuus EY:n perustamissopimuksen 197 artiklan 3 kohdan mukaan.



Virallinen lehti nro 235 E , 21/08/2001 s. 0155 - 0156



KIRJALLINEN KYSYMYS P-0203/01 esittäjä(t): Gabriele Stauner (PPE-DE) komissiolle (29. tammikuuta 2001) Aihe: Luottamuksellisten tietojen saatavuus EY:n perustamissopimuksen 197 artiklan 3 kohdan mukaan Yhteisön ensimmäisen oikeusasteen tuomioistuimen presidentti totesi 15.1.2001 oikeusasiassa T-236/00 R antamansa tuomion 49 kohdassa nimenomaisesti, että Euroopan parlamentin yksittäisillä jäsenillä on oikeus esittää komissiolle kysymyksiä ja saada niihin komissiolta vastaus, joka mahdollisesti sisältää luottamuksellisia tietoja. Komissio on kuitenkin, tietojen luottamuksellisuuteen vedoten, viime kuukausina toistuvasti kieltäytynyt vastaamasta kysymyksiin tai toimittamasta pyydettyjä asiakirjoja. 1. Onko komissio nyttemmin valmis toimittamaan minulle kopiot 13. huhtikuuta 2000 komission jäsen Schreyerille lähettämässäni kirjeessä nro 202497 pyytämistäni asiakirjoista (Tapaus Echo: UCLAF:in 19.12.1997 ja 18.5.1998 päivätyt kertomukset, Lowen kertomus, Pappasin/Timmermanin kertomus, tapaus Med: 12.1.1998 päivättyä kertomusta koskevat kokous- ja kuulemispöytäkirjat)? 2. Onko komissio valmis nyt vastaamaan väärennettyyn voihin liittyviä petoksia koskeviin kirjallisiin kysymyksiini E-3240/00, E-3241/00 ja P-3478/00 kohta kohdalta, käyttämättä tekosyynä luottamuksellisuutta, niin kuin se teki joulukuussa 2000 antamissaan vastauksissa? Romano Prodin komission puolesta antama vastaus (19. helmikuuta 2001) Ensimmäisen oikeusasteen tuomioistuin toteaa asiassa T-236/00 R, Gabriele Stauner ym. vastaan Euroopan parlamentti ja komissio, 15. tammikuuta 2001 antamansa määräyksen 49 kohdassa, että vaikka tietyt tiedot voidaan puitesopimuksen mukaan luovuttaa ainoastaan sen liitteessä 3 olevassa 1.4 kohdassa tarkoitetuille Euroopan parlamentin elimille (joita ovat parlamentin puhemies, asianomaisten valiokuntien puheenjohtajat sekä puhemiehistö ja puheenjohtajakokous), yksittäisillä parlamentinjäsenillä on edelleen oikeus esittää komissiolle kysymyksiä ja saada siltä vastauksia, joihin voi sisältyä luottamuksellisia tietoja, mikä on ollut käytäntönä myös ennen puitesopimuksen hyväksymistä. Tältä osin on huomautettava, että puitesopimus ei koske edes epäsuorasti komission harkintavaltaa päättää, välittääkö se luottamuksellisia tietoja vastauksessaan yksittäisen parlamentinjäsenen kysymykseen, joka on esitetty EY:n perustamissopimuksen 197 artiklan kolmannen kohdan nojalla ja parlamentin työjärjestykseen sisältyvien määräysten mukaisesti. Kyseisen perustelukappaleen lisäksi tässä yhteydessä on otettava huomioon määräyksen 50 ja 51 kohdat, joiden mukaan jos luottamuksellisten tietojen toimittamista koskeva pyyntö on kuitenkin peräisin parlamentista eli jostakin puitesopimuksen liitteessä 3 olevassa 1.4 kohdassa tarkoitetusta parlamentin elimestä, tällaisten komission luottamuksellisten tietojen toimittamiseen sovelletaan vastedes puitesopimuksen määräyksiä. Näin ollen puitesopimus, jonka tarkoituksena on ohjailla komission ja parlamentin keskinäisiä suhteita, ei ensi näkemältä ole muuttanut yksittäisten edustajien oikeudellista asemaa suhteessa oikeuteen, joka heille kuuluu EY:n perustamissopimuksen 197 artiklan 3 kohdan nojalla, eikä rajoita kyseiseen perustamissopimuksen määräykseen perustuvaa oikeutta eikä myöskään aiheuta oikeusvaikutusta yksittäisten edustajien suhteen. Toisin sanoen ensimmäisen oikeusasteen tuomioistuimen määräyksessä tähdennetään, että parlamentin ja komission välisistä suhteista tehdyssä puitesopimuksessa, jonka parlamentti on hyväksynyt 5. heinäkuuta 2000, ei muuteta tapaa, jolla komission on käsiteltävä Euroopan parlamentin jäsenten EY:n perustamissopimuksen 197 artiklan nojalla esittämiä kysymyksiä. Lisäksi määräyksessä todetaan, että komissiolla on harkintavaltaa päättää, välittääkö se luottamuksellisia tietoja vastauksessaan kysymykseen, joka on esitetty EY:n perustamissopimuksen 197 artiklan nojalla. Näiden ensimmäisen oikeusasteen tuomioistuimen esittämien toteamusten perusteella komissio katsookin, että sen ei ole syytä palata vastauksiin, jotka se on antanut arvoisan parlamentinjäsenen tarkoittamiin kysymyksiin.